Søren Egge Rasmussen (EL), 2023-05-23:
Regeringen er dumpet af Klimarådet for tredje år i træk.
Det er ikke sandsynliggjort, at 2025- eller 2030-CO 2 -målet nås med de vedtagelser, som regeringen og Folketinget har lavet, lyder kritikken fra Klimarådet.
Derfor skal regeringen sikre, at klimalovens handlepligt aktiveres.
En flertalsregering skal vel også overholde klimaloven.
Regeringen skriver i redegørelsen, at regeringen sætter de mest ambitiøse klimamål nogen sinde.
Det er nemt at skrive, at man i 2045 vil være klimaneutral, samtidig med at regeringen på den korte bane ikke når målet, som reelt burde sættes op fra 70 til 80 pct. i 2030.
Det var det, som der under valgkampen faktisk var opbakning til blandt det tidligere parlamentariske grundlag.
Men Socialdemokratiet har fået nye venner, som ikke prioriterer klimaindsatsen så højt, som det parlamentariske grundlag for den tidligere regering gjorde.
Landbrugets klimabelastning skal sættes ned, men regeringen har bestilt flere analyser, så beslutningen om indsatsen er udskudt et halvt år mere.
Regeringen vil køre en liberalisering af affaldssektoren igennem på en måde, som medfører øget affaldsimport og stigende CO 2 -belastning, uden at investeringer i CO 2 -fangst sikres.
Regeringen har stoppet åben dør-projekter for havvind og genåbnet døren for nogle få.
Regeringen støtter, at der åbnes nye olie- og gasfelter i Nordsøen.
Regeringen vil ikke have det folkelige engagement med i klimaomstillingen.
Det kan stadig ikke betale sig for kommunerne at sætte solceller op på kommunernes egne tage, og lovforslaget om borgerenergifællesskaber blev en samling af snubletråde og benspænd i stedet for at sikre, at lokale investeringer i mere vedvarende energi kunne blive udbredt i boligforeninger og andelsboligforeninger, i fællesskaber og i landsbyer eller i forbindelse med helt nyetablerede løsninger – alle de steder, hvor mere vedvarende energi kan placeres, uden at elnettet skal forstærkes.
Det havde været en rigtig god løsning at lave et andet lovforslag.
Enhedslisten mener, at det folkelige engagement skal have langt bedre muligheder i klimakampen.
Folketinget har i sidste periode vedtaget, at der skal udarbejdes en solcellestrategi, og det er bekræftet i den aftale om en firedobling af vedvarende energi på land.
I redegørelsen står der, at der omsider sker noget inden sommerferien.
Det ser jeg frem til.
Vi har også spurgt ministeren, hvor mange store sager og forhandlinger vi skal nå inden den 1. juli.
Det har klima-, energi- og forsyningsministeren ikke svaret på indtil nu, så jeg er spændt på, hvor travlt vi får de næste 5 uger.
Der, hvor Danmark mangler mest i klimaindsatsen, er i forhold til omstillingen af landbruget.
En halvering af den animalske produktion er Enhedslistens bud på et nødvendigt første skridt.
Det kan også ske alene ved at omlægge til økologisk landbrug; så ville man reducere antallet af husdyr.
Udtagning af lavbundsarealer er et af de mest effektive virkemidler.
Der er brug for, at udtagningerne sker i et langt højere tempo.
Der skal være plads til mere skov, natur og vedvarende energi, og der skal være mindre plads til svinefoder.
Og ja, vi skal have en CO 2 -afgift, og den skal følge de anbefalinger, som Klimarådet og Det Miljøøkonomiske Råd har givet os, nemlig en ensartet CO 2 -afgift på alle sektorer i Danmark.
Der er i klimaloven defineret en handlepligt.
Vi oplever, at klimaforandringerne sker hurtigere og mere voldsomt, og eksperterne dokumenterer, at også ved en global temperaturstigning på under 1,5 grader er konsekvenserne voldsomme.
I Danmark lever vi livet, som om der var fire jordkloder.
Der er grund til mere klimahandling og ikke til regeringens klimasvigt.
Er vi et grønt foregangsland?
Vi er dygtige til at producere vindmøller, vi har et velfungerende energisystem med meget vedvarende energi, og vi har velfungerende fjernvarme.